SK Úradný vestník Európskej únie C 2/7

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2015/C 2/04)

Týmto uverejnením sa poskytuje právo vzniesť námietku proti žiadosti podľa článku 51 nariadenia (EÚ) č. 1151/2012 (1).

JEDNOTNÝ DOKUMENT

NARIADENIE RADY (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (2)

„GLÜCKSTÄDTER MATJES“

ES č.: DE-PGI-0005-01112 – 17.5.2013

CHZO ( X ) CHOP ( )

1. Názov

„Glückstädter Matjes“

2. Členský štát alebo tretia krajina

Nemecko

3. Opis poľnohospodárskeho výrobku alebo potraviny

3.1. Druh výrobku

Trieda 1.7. Čerstvé ryby, mäkkýše a kôrovce a výrobky z nich

3.2. Opis výrobku, na ktorý sa vzťahuje názov uvedený v bode 1

„Glückstädter Matjes“ sa vyrábajú ručne tradičným spôsobom, väčšinou, ale nie výlučne ako filety z jemne nasolených sleďov (Clupea harengus) dozretých vplyvom vlastných enzýmov na kostiach. Filety sú mastno lesklé, svetlo sivohnedé, na vrchnej strane je striebristá koža, spodná strana je červenkastá ako výsledok procesu zrenia na kosti. V závislosti od veľkosti a hmotnosti použitých sleďov vykazujú filety hmotnosť 30 g až 50 g a dĺžku 14 cm až 17 cm. Filety z „Glückstädter Matjes“ sa konzumujú spravidla studené, sú mäkké a krehké pri zahryznutí a vyznačujú sa netypickou aromatickou chuťou studenej, čerstvej, nie však surovej ryby s mierne slanou príchuťou, ktorá je charakteristická pre matjesy. „Glückstädter Matjes“ sa spotrebiteľom, stravovacím zariadeniam a obchodu ponúkajú v podobe filiet ako čerstvý chladený tovar. Obchodníci s rybami a gastronómovia nakupujú „Glückstädter Matjes“ aj nefiletované na účely vlastného spracovania.

3.3. Suroviny (len pri spracovaných výrobkoch)

„Glückstädter Matjes“ sa vyrábajú výlučne zo sleďov (Clupea harengus). Bežnou praxou je výlov sleďov ako suroviny na výrobu matjesov v centrálnej a severnej časti Severného mora. Slede sa priamo po výlove hlboko zmrazujú v nespracovanom stave.

Vyberajú sa úlovky rýb, ktoré v dôsledku prirodzeného životného ročného cyklu v čase od konca mája do začiatku júla už majú obsah tuku dostatočný na výrobu matjesov a ešte nevykazujú mliečie ani ikry.

3.4. Krmivo (len pri výrobkoch živočíšneho pôvodu)

—

3.5. Špecifické kroky výroby, ktoré sa musia uskutočniť vo vymedzenej zemepisnej oblasti

Zabíjanie a dozrievanie, ako aj následné spracovanie na filety prebieha výlučne vo vymedzenej zemepisnej oblasti.

3.6. Špecifické pravidlá krájania, strúhania, balenia atď.

—

3.7. Špecifické pravidlá označovania

—

4. Stručné vymedzenie zemepisnej oblasti

Územie mesta Glückstadt v Šlezvicku-Holštajnsku.

5. Súvislosť so zemepisnou oblasťou

5.1. Špecifickosť zemepisnej oblasti

Glückstadt je prístavné mesto na dolnom úseku Labe v Šlezvicku-Holštajnsku.

„Glückstädter Matjes“ je výrobok s dlhou tradíciou. Špeciálny výrobný postup, ktorý spočíva v ručnej výrobe (dozrievanie na kosti len pôsobením soli a vlastných enzýmov ryby, ručné stiahnutie kože a odstránenie kostí, ako aj ručné vyčistenie filiet), vychádza z tradičnej výroby matjesov v meste Glückstadt a je predpokladom vlastností výrobku „Glückstädter Matjes“.

Tradícia siaha do roku 1893, roku založenia rybárskej spoločnosti Glückstädter Heringsfischerei, ktorej prvý loger špecializovaný na slede s menom „Tümmler“15. júla 1894 po ôsmich týždňoch plavby dorazil do mesta Glückstadt so 150 špeciálnymi sudmi na nasolenie sleďov (tzv. kantje) a úplne prvýkrát vylodil matjesy (Detjens, Willy: Unserem lieben Professor Detlefsen zum Gedächtnis, in: 64. Jahresbericht der Vereinigung ehemaliger Primaner des Gymnasiums zu Glückstadt von 1887, Glückstadt 1957, s. 4, riadok 52 a ďalej). Ďalším dôkazom tejto tradície je udalosť „Matjestag“ (deň matjesov) v meste Glückstadt, ktorú 21. júna 1957 zorganizovalo odvetvie lovu sleďov v Nemecku a pri príležitosti ktorej bol vtedajšiemu spolkovému prezidentovi Theodorovi Heussovi slávnostne odovzdaný súdok s „Glückstädter Matjes“ (Kaufholz, Heinz: „Ein Fässchen ‚Glückstädter Matjes‘ für Heuss“, in: Glückstädter Monatsspiegel, vydanie z júna 2008, s. 15).

Matjes vyrábaný v meste Glückstadt vďačí za svoju mimoriadnu kvalitu zachovaniu osobitnej tradičnej ručnej práce a skutočnosti, že sa nespracúva strojovo a že sa nepoužívajú pomocné prípravky na dozrievanie, farbenie, tvorbu chuti či konzervovanie.

5.2. Špecifickosť výrobku

„Glückstädter Matjes“ sa vyrába ručne len zo sleďov a soli, po odstránení vnútorností, ktoré nie sú potrebné na dozrievanie za pôsobenia enzýmov, a bez ďalších pomocných prostriedkov na dozrievanie. Nevypitvané slede sa hneď po ulovení (počas niekoľko týždňov trvajúceho ročného obdobia lovu) hlboko zmrazia, v dôsledku čoho sú v meste Glückstadt celé mesiace až do ďalšieho obdobia lovu k dispozícii a kedykoľvek je možné z nich vyrobiť čerstvé matjesové filety. Po rozmrazení sa sleďom odreže hlava a vypitvajú sa tak, aby sa zachovali časti pankreasu v blízkosti čreva a pylorických príveskov obsahujúce enzýmy. Slede dozrievajú na matjesy naložené v soli v sudoch len pôsobením vlastných enzýmov a na vlastnej kosti. Kosti sa pri výrobe matjesových filiet odstraňujú výlučne ručne. „Glückstädter Matjes“ sa od iných matjesov alebo produktov podobných matjesom z priemyselnej výroby odlišujú svojou chuťou a konzistenciou. Vyznačujú sa výraznou aromatickou chuťou typickou pre matjesy s nezameniteľnou jemnou slanosťou. Zároveň sú na zahryznutie mimoriadne mäkké a jemné, bez toho, aby boli kašovité. Spodná strana filiet je v dôsledku dozrievania na kosti červenkastá. Filety z „Glückstädter Matjes“ sa konzumujú prevažne v žemliach, na krajcoch čierneho chleba, ale aj ako väčší chod s rôznymi prílohami a omáčkami.

„Glückstädter Matjes“ sú známe prinajmenšom na severe Nemecka, kde sa tešia mimoriadnej povesti, ktorá vyplýva z ich pôvodu a spôsobu výroby v meste Glückstadt. Toto osobitné renomé je teda založené na dlhoročnej tradícii výroby matjesov vo vymedzenej zemepisnej oblasti. Do povedomia čoraz početnejšej verejnosti sa „Glückstädter Matjes“ dostal vďaka každoročnej júnovej štvordňovej ľudovej slávnosti tematicky venovanej matjesom pod názvom „Glückstädter Matjeswochen“, ktorú uviedol do života v roku 1968 vtedajší primátor mesta Glückstadt Dr. Manfred Bruhn (Kaufholz, Heinz tamtiež a „Heringsfang, harte Knochenarbeit“, in: Glückstädter Monatsspiegel, vydanie z júna 2005, s. 7). Slávnostné otvorenie podujatia každoročne priláka návštevníkov zo Šlezvicka-Holštajnska, Hamburgu i Dolného Saska, ale takisto milovníkov matjesov z iných častí Nemecka. Súťaž receptov v rámci slávnosti „Glückstädter Matjeswochen“ podnietila aj vznik veľkého počtu rozmanitých jedál a receptov na ďalšie spracovanie a prípravu „Glückstädter Matjes“.

„Glückstädter Matjes“ sa predáva ako špecialita predovšetkým v Šlezvicku-Holštajnsku, Hamburgu a Dolnom Sasku. Vďaka zásielkovému predaju sa táto špecialita dostáva do zariadení verejného stravovania a domácností v čoraz väčšej miere po celý rok. Reprezentatívny prieskum medzi spotrebiteľmi v roku 2008 potvrdil ako veľkú popularitu, tak aj vysoké renomé, ktorým sa „Glückstädter Matjes“ teší (Dr. Adriano Profeta: Gutachten zur Schutzwürdigkeit der Bezeichnung „Glückstädter Matjes“ gemäß der Verordnung (EG) Nr. 510/06 als g.g.A., Freising 2008). Stupeň známosti mesta Glückstadt a rýb „Glückstädter Matjes“ sú úzko prepojené.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO)

Chuť, konzistencia a vzhľad filiet „Glückstädter Matjes“ sú výsledkom tradičného spôsobu výroby, ktorý sa v meste Glückstadt zachoval dodnes. Mimoriadna povesť je založená na skutočnosti, že pri tradičnej výrobe matjesov v meste Glückstadt sa nevyužívajú zjednodušené postupy spracovania a dozrievania typické pre priemyselnú výrobu, a teda že výroba prebieha výlučne náročným ručným spôsobom. Navyše dlhoročné opatrenia mesta Glückstadt a jeho podnikov vyrábajúcich matjesy pomohli rozšíriť osobitosti tohto tradičného výrobku. „Glückstädter Matjes“ je pevne zakotvený v kultúrnom živote mesta Glückstadt a teší sa vysokému uznaniu ako potravina. Ide o výrobok s neodmysliteľným miestom v regionálnej kultúre stravovania, ktorý má povesť špeciality ako na regionálnej úrovni, tak za hranicami regiónu.

Odkaz na uverejnenie špecifikácie

[Článok 5 ods. 7 nariadenia (ES) č. 510/2006 (3)]

https://register.dpma.de/DPMAregister/geo/detail.pdfdownload/40833

(1) Ú. v. EÚ L 343, 14.12.2012, s. 1.

(2) Ú. v. EÚ L 93, 31.3.2006, s. 12. Nahradené nariadením (EÚ) č. 1151/2012.

(3) Pozri poznámku pod čiarou č. 2.